ΨΗΦΙΣΜΑ(1)

για τον τουρισμό και την ανάπτυξη

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για μία στρατηγική στήριξης της Ευρωπαϊκής Κοινότητας (COM(1998)0563) στην ανάπτυξη ενός βιώσιμου τουρισμού στις ΑΧ,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για μία στρατηγική της Ευρωπαϊκής Κοινότητας στην ανάπτυξη του ιδιωτικού τομέα στις χώρες ΑΚΕ (COM(1998)0667),

- έχοντας υπόψη το ψήφισμά της για την κοινωνική διάσταση της συνεργασίας στην ανάπτυξη, κυρίως υπό το πρίσμα της πολιτιστικής κληρονομιάς και του τουρισμού, που εγκρίθηκε την 1η Απριλίου 1999 στο Στρασβούργο,

Α. αναγνωρίζοντας ότι ο τουρισμός μπορεί να αντιπροσωπεύει έναν αποτελεσματικό παράγοντα οικονομικής ανάπτυξης και δημιουργίας απασχόλησης σε όλα τα επίπεδα απόκτησης προσόντων,

Β. έχοντας επίγνωση των κινδύνων που περιλαμβάνει η ανεξέλεγκτη ανάπτυξη του τουρισμού για το περιβάλλον και την κοινωνία, στο βαθμό όπου η ανάπτυξη αυτή οδηγεί σε υπερβολική παρέμβαση πάνω στη φύση, συνοδεύεται από σοβαρές επιπτώσεις για τους τοπικούς πολιτισμούς και επιδεινώνει τα περιβαλλοντικά προβλήματα όσον αφορά τη χρήση των φυσικών πόρων, την κυκλοφορία και την αξιοποίηση των αποβλήτων,

Γ. έχοντας υπόψη ότι ο τουρισμός, αφετέρου, αναζωογονεί την οικονομία στους τομείς των μεταφορών, των οικοδομών και της διατροφής, ότι ενθαρρύνει, κατ'αυτό τον τρόπο τη δραστηριότητα του ιδιωτικού τομέα και ότι μπορεί να συνδράμει στην υλοποίηση ενός από τους βασικούς στόχους της συνεργασίας στην ανάπτυξη ΑΚΕ-ΕΕ,

Δ. έχοντας υπόψη ότι η τουριστική έλξη μίας περιοχής περνά μέσα από τη διαφύλαξη των πολιτιστικών αγαθών που αποκτούν μία σημαντική καλλιτεχνική, παιδαγωγική, κοινωνική και οικονομική αξία, δεδομένου ότι μία πολιτιστική κληρονομιά που συντηρείται ορθά και διασφαλίζει υψηλή ποιότητα παρουσιάζει ενδιαφέρον για τους τουρίστες και τους επενδυτές,

1. υποστηρίζει σθεναρά ότι, όσον αφορά την ανάπτυξη του τουριστικού τομέα, πρέπει να δημιουργηθούν οι συνθήκες που θα επιτρέψουν στον τουρισμό στα κράτη ΑΚΕ να συμβάλει κατά αποφασιστικά στη βιώσιμη οικονομική και κοινωνική ανάπτυξή τους καθώς επίσης και στη μείωση της φτώχειας και στην βαθμιαία ένταξη των χωρών αυτών στην παγκόσμια οικονομία·

2. καλεί την Επιτροπή και τα κράτη μέλη να στηρίξουν τα κράτη ΑΚΕ στις προσπάθειες τους να δημιουργήσουν ένα τουρισμό που σέβεται το περιβάλλον και την κοινωνία και να συμπεριλάβουν το στόχο αυτό κατά τρόπο ορθό στη συμφωνία που θα συνάψουν με τα κράτη ΑΚΕ·

3. θεωρεί ότι είναι απαραίτητο να εξασφαλιστεί η άμεση συνεργασία των τοπικών πληθυσμών και των υπευθύνων λήψης αποφάσεων των τοπικών διοικήσεων στα προγράμματα για ένα βιώσιμο τουρισμό, ώστε να γίνουν πλήρως αποδεκτά και να αποκτήσουν οι πληθυσμοί την ικανότητα προσαρμογής στα μέτρα και θεωρεί κυρίως ότι πρέπει να προωθηθεί η ισότιμη συμμετοχή των γυναικών·

4. επιβεβαιώνει ότι είναι απαραίτητη η συνεργασία μεταξύ των κυβερνήσεων, του ιδιωτικού τομέα και των οργανώσεων της κοινωνίας των πολιτών στο πλαίσιο των τουριστικών υποδομών γι'αυτό και καθίσταται αναγκαία η δημιουργία ενός κατάλληλου νομικού πλαισίου·

5. καλεί την Επιτροπή, τα κράτη μέλη και τα κράτη ΑΚΕ να απελευθερώσουν ένα επαρκές μέρος των οικονομικών μέσων και να το διαθέσουν για την προώθηση ενός τουρισμού που σέβεται το περιβάλλον και την κοινωνία, σύμφωνα με τους στόχους και τις γενικές προτεραιότητες της ανάπτυξης·

6. αναμένει από τη συνεργασία ΑΚΕ-ΕΕ ότι θα καταλήξει σε συγκεκριμένα μέτρα τα οποία θα σταματήσουν τις βλαβερές συνέπειες του τουρισμού και κυρίως, ότι θα επεξεργαστεί μέτρα βοήθειας και θα προβλέψει τα αντίστοιχα μέτρα προστασίας για τα θύματα της παιδικής πορνογραφίας τις σεξουαλικές καταχρήσεις και το σεξουαλικό τουρισμό, στο πλαίσιο της καταπολέμησης αυτών των μαστιγών,

7. υπενθυμίζει ως προς αυτό ότι η προώθηση των μικρομεσαίων επιχειρήσεων, ιδίως, θα πρέπει να παραχωρήσει δείξει την προτεραιότητα, κυρίως στους τομείς που συνδέονται άμεσα ή έμμεσα με τον τουρισμό, στην προστασία της πολιτιστικής κληρονομιάς και στην οργάνωση πολιτιστικών εκδηλώσεων, όπως για παράδειγμα τα μουσεία, οι ιστορικές τοποθεσίες, τα ξενοδοχεία, τα εστιατόρια, τα φυσικά πάρκα, τα γραφεία ταξιδίων, το εμπόριο ή βιοτεχνία·

8. υπογραμμίζει, ταυτόχρονα, τη σημασία της διαφύλαξης των τοπίων στο πλαίσιο της πολεοδομίας, παράλληλα με τη διατήρηση της πολιτιστικής κληρονομιάς καθώς επίσης και την ανάγκη διάσωσης των παραδοσιακών κτιρίων και τοποθεσιών·

9. επιβεβαιώνει ότι πρέπει να εξασφαλιστεί ότι το περιβάλλον, ο πολιτισμός και οι παραδοσιακοί τρόποι ζωής δεν θα απειλούνται από τον τουρισμό και καλεί, κατά συνέπεια, τα κράτη μέλη, τα κράτη ΑΚΕ, την Επιτροπή και την ΕΤΕ να μεριμνήσουν, κυρίως στις χώρες οι οποίες εξαρτώνται σε μεγάλο βαθμό από τον τουρισμό, για την εφαρμογή μίας πολιτικής πολιτισμού και τουρισμού που αποσκοπεί σε μια ισορροπημένη και βιώσιμη ανάπτυξη, υπόκειται σε αξιολόγηση, αφορά συγκεκριμένους τομείς δράσης και προϋποθέτει συντονισμένο διάλογο μεταξύ των διαπλεκομένων·

10. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.

(1) Εγκρίθηκε από τη Συνέλευση Ίσης Εκπροσώπησης στις 14 Οκτωβρίου 1999 στο Nassau (Μπαχάμες).